Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 444/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Sörmlands Ädel“

EU št.: PGI-SE-02629 – 1.9.2020

ZOP ( ) ZGO (X)

1. Ime

„Sörmlands Ädel“

2. Država članica ali tretja država

Švedska

3. Opis kmetijskega proizvoda ali živila

3.1. Vrsta proizvoda

Skupina 1.3 Siri

3.2. Opis proizvoda, za katerega se uporablja ime iz točke 1

„Sörmlands Ädel“ je mehak, zrel sir z modro plesnijo[1], pridobljen iz nizko pasteriziranega ekološkega polnomastnega kravjega mleka.

Siri z zaščiteno označbo „Sörmlands Ädel“ izpolnjujejo naslednje zahteve:

Fizikalne lastnosti:

Oblika: sir je valjaste oblike s premerom 19–21 cm in višino 10–12 cm.

Teža: 2,8–3,0 kg

Obdobje zorenja: 5–12 mesecev

Kemijske lastnosti:

Vsebnost vlage: 45–48 %

Vsebnost suhe snovi: 52–55 %

Vsebnost soli: 2 %

Vsebnost maščobe: 32–34 % (58–65 % v suhi snovi)

Beljakovine: 21–23 % (38–44 % v suhi snovi)

Organoleptične lastnosti

Videz: Površina: cvetna. Vrhnji in spodnji del sira sta tople rumene barve z odtenki orehove rjave in temno sive barve. Rob je orehovo rjave barve z odtenki temno sive in tople rumene barve.

Površina prereza: homogena rumena (NCS S1010-Y) z modrozeleno plesnijo (NCS S5020-B30G).

Tekstura: mehka/polmehka, elastična tekstura.

Aroma: osnovna aroma masla iz kisle smetane pri primerni temperaturi, vlažne kleti z notami gob in tartufov ter blagimi notami mesa pomaranče in grenkih pomaranč.

Okus: širok, zaokrožen, kremast in kompleksen. Poln okus, ki ni oster ali kiselkast. V kislih notah sta prisotna slanost in umami s pridihom kleti, hleva in karamele. Z zorenjem postane okus intenzivnejši.

Pookus: dolg in poln pookus, ki popolnoma prevladuje v ustih. Čutijo se umami, maslo, uravnotežena slanost in kislost.

Občutek v ustih: kremast, poln in zaokrožen s prijetno slanostjo ter rahlo, vendar prijetno zrnatostjo.

Proizvod „Sörmlands Ädel“ spada v kategorijo kislih sirov z modro plesnijo (bleu acid). Ima kompleksen okus in aromo, ki ustvarjata celovito harmonično izkušnjo. Proizvod „Sörmlands Ädel“ je polnega okusa in ima dolg, prijeten pookus brez grenkobe, ki je prisotna v drugih zorjenih sirih z modro plesnijo vrste bleu acid.

Surovine: ekološko polnomastno mleko iz krav pasem švedskega rdeče-belega (Svensk röd och vit boskap, SRB), švedskega nižinskega (Svensk låglandsboskap, SLB) in švedskega brezrogega (Svensk kullig boskap, SKB) goveda. Krave se pomolzejo dvakrat do trikrat dnevno. Mleko se do uporabe v sirarni hladi. Mleko ne sme biti starejše od 72 ur. Vsebnost maščobe in beljakovin v mleku variira med 4,3 % in 4,6 % oziroma 3,5 % in 3,7 %, odvisno od sezone (paša ali krma s krmno mešanico) in pasemske sestave črede.

Drugi dodatki: Sol za kuhanje (NaCl), mezofilne starterske kulture (Lactococcus lactis, Lactobacillus cremoris, Lactobacillus diacetylactis, Leuconostoc cremoris in Streptococcus thermophilus), naravno sirilo in kultura modre plesni (Penicillium roqueforti).

[1] Po standardu Codex 283–1978.

3.3. Krma (samo za proizvode živalskega izvora) in surovine (samo za predelane proizvode)

Krave se prehranjujejo z ekološko pridelano krmo. Poleti, od maja do septembra, poteka zunanja reja, pri kateri se krave pasejo na travi iz travnikov. V obdobju, ko pašniki ne ustvarjajo dovolj trave za zagotovitev krme, se lahko krave krmijo z mešanico ekološke krme, ki se sestoji iz silaže, slame, žit (ječmen (Hordeum vulgare), oves (Avena sativa) in pšenica (Triticum aestivum)), boba (Vicia faba), mineralov, soli in apna.

3.4. Posebne faze proizvodnje, ki jih je treba izvajati na opredeljenem geografskem območju

Proizvodnja sira „Sörmlands Ädel“ mora potekati na območju, opredeljenem v točki 4, in zajemati naslednje faze: krave se pomolzejo, mleko se nizko pasterizira ter pomeša z mlečnokislinskimi bakterijami in kulturo modre plesni. Sirnina se razreže in oblikuje v hlebce. Siri se stiskajo, redno obračajo in solijo.

Rast modre plesni se spodbudi z ustvarjanjem odprtinic v sirih. Siri se nato zavijejo in pustijo zoreti.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Območje proizvodnje sira „Sörmlands Ädel“ zajema provinco Södermanland.

5. Povezava z geografskim območjem

Povezava temelji na posebnih lastnostih sira „Sörmlands Ädel“, ki jih je večinoma mogoče pripisati njegovemu geografskemu poreklu.

Zaradi mleka treh posebnih pasem ter znanja in izkušenj, ki so se razvili na geografskem območju, je proizvod „Sörmlands Ädel“ pridobil naslednje posebnosti: aromo masla iz kisle smetane in vlažne kleti z zaokroženim, kremastim in kompleksnim okusom, v katerem so rahle note kislosti ter note kleti, hleva in karamele. Sir je polnega okusa in ima dolg, prijeten pookus brez grenkobe, ki je prisotna v drugih zorjenih sirih z modro plesnijo vrste bleu acid.

Proizvod „Sörmlands Ädel“ se proizvaja z mešanico dveh različnih sevov P. roqueforti, ta metoda proizvodnje pa je edinstvena za proizvod „Sörmlands Ädel“ ter daje siru širok in kompleksen spekter okusov.

Lastnosti proizvoda „Sörmlands Ädel“ so odvisne od izkušenj sirarja ter sposobnosti, da s svojim čutom za vid, okus in otip prilagaja postopek izdelave sira, na primer sezonskim nihanjem glede vsebnosti maščobe in beljakovin v mleku. To se dosega s spreminjanjem časa in temperature na različnih stopnjah proizvodnje sira „Sörmlands Ädel“.

Ko se sir oblikuje, sirar določi, kdaj ima sirnina pravo teksturo, velikost delcev in vsebnost vlage za modro plesen ter mlečnokislinske bakterije, da se vzpostavijo potrebni pogoji rasti za ustvarjenje encimske dejavnosti, ki je potrebna za razgradnjo mlečne maščobe in posledično za razvoj organoleptičnih lastnosti sira „Sörmlands Ädel“.

Da bi se med postopkom zorenja spodbudila rast modre plesni, se v siru ustvarijo odprtinice, da lahko kisik prodre v sir in se sprošča ogljikov dioksid. Sirar uravnava stopnjo rasti modre plesni, tako da na eni strani zmanjšuje izmenjavo plinov s postavljanjem sira v poseben film, na drugi strani pa zmanjšuje temperaturo zorenja sira.

Sklic na objavo specifikacije proizvoda

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktbeskrivning-sormlands-adel-2021-06-13.pdf

(1) UL L 343, 14.12.2012, str. 1.